Rokiškio suaugusiųjų ir jaunimo mokymo centras

Rokiškio suaugusiųjų ir jaunimo mokymo centras – buvusi dieninė, savarankiško mokymosi bendrojo lavinimo mokykla Rokiškyje, Taikos g. 17 (buv. Nepriklausomybės a. 12), vykdžiusi pradinio, pagrindinio, vidurinio ir papildomo ugdymo programas suaugusiems lietuvių kalba. Įstaigos kodas 195270897. Steigėjas Rokiškio rajono savivaldybės taryba.

 Istorija 
Rokiškio nepilna vidurinė mokykla suaugusiems įkurta 1940 m. rugsėjo 1 d. Tuo metu joje mokėsi 53 penktokai, nuo gruodžio 18 d. atidaryta dar viena penkta ir šešta klasės, kuriose mokėsi 78 mokiniai. Antrojo pasaulinio karo metais mokykla neveikė.

1944 m. rugsėjo 1 d. pradėjo savo veiklą Rokiškio suaugusiųjų progimnazija, kuri po dvejų metų išaugo į Rokiškio suaugusiųjų gimnaziją. 1949 m. išleista pirmoji 13 abiturientų laida. Tais pačiais metais pasikeitė ir mokyklos pavadinimas – Rokiškio darbininkų jaunimo vidurinė mokykla, bet jos paskirtis liko ta pati – teikti vidurinį išsilavinimą dirbančiam jaunimui. Mokyklos istorija permaininga. Buvo metų, kai brandos egzaminus laikė 297 abiturientai, o iš viso mokykloje mokėsi 749 moksleiviai (1982–1983 m. m.), buvo ir tokių, kai bendras mokinių skaičius siekė vos 57, o abiturientų – 7 (1950–1951 m. m.). Per 59 metus išsilavinimą įsigijo 3736 rajono gyventojai, o bendras mokinių skaičius – 15801.

Mokykla veikė Rokiškio Juozo Tumo-Vaižganto vidurinės mokyklos bazėje, dabartinėse moksleivių kūrybos centro, Vilniaus banko patalpose. Tik 1979 m. mokyklai paskirtos patalpos miesto centre, Nepriklausomybės a. 12. 2008 m. vasario 8 d. Rokiškio rajono savivaldybės tarybos sprendimu Rokiškio suaugusiųjų mokymo centrui perduotos Jaunimo mokyklos patalpos, esančios Taikos g. 17. 2012 m. rugsėjo 1 d. prie mokymo centro prijungta Rokiškio jaunimo mokykla, įstaiga pavadinta Rokiškio suaugusiųjų ir jaunimo mokymo centru. 2021 m. centras prijungtas prie Rokiškio Juozo Tumo-Vaižganto gimnazijos.

 Direktoriai 
 nuo 1997 m. Vilija Ališauskienė

Kategorija:Rokiškis
Kategorija:Suaugusiųjų švietimas
Kategorija:Buvusios Rokiškio rajono savivaldybės mokyklos